### NN 40/2018 (2.5.2018.), Odluka o općinskim porezima Općine Podbablje

Općina Podbablje

782

Na temelju članka 42. Zakona o lokalnim porezima (»Narodne novine« broj 115/16, 101/17) te članka 27. Statuta Općine Podbablje (Službeni glasnik Općine Podbablje 1/13) Općinsko vijeće Općine Podbablje je na 5. sjednici održanoj 13. 3. 2018. donijelo

ODLUKU

O OPĆINSKIM POREZIMA OPĆINE PODBABLJE

I. TEMELJNE ODREDBE

Članak 1.

Ovom Odlukom određuju se općinski porezi, kao prihodi Općine Podbablje, kojima u okviru samoupravnog djelokruga Općina Podbablje slobodno raspolaže.

Članak 2.

Općina Podbablje uvodi sljedeće poreze:

1. prirez poreza na dohodak

2. porez na kuće za odmor

3. porez na potrošnju.

II. PRIREZ POREZA NA DOHODAK

Članak 3.

Prirez poreza na dohodak plaćaju svi obveznici poreza na dohodak koji imaju prebivalište na području Općine Podbablje.

Članak 4.

Osnovica prireza poreza na dohodak je porez na dohodak ostvaren od obveznika.

Prirez poreza na dohodak utvrđuje se po stopi od 6%.

III. POREZ NA KUĆE ZA ODMOR

Članak 5.

(1) Porez na kuće za odmor plaćaju pravne i fizičke osobe koje su vlasnici kuća za odmor na području Općine Podbablje.

(2) Kućom za odmor smatra se svaka zgrada, dio zgrade ili stan, koji se koriste povremeno ili sezonski, ako je na objektu postavljena vanjska stolarija i isti je priključen na sustave vodoopskrbe i elektroopskrbe.

(3) Kućom za odmor smatra se i odmaralište.

Članak 6.

(1) Porez na kuće za odmor na području Općine Podbablje plaća se:

• vlasnici kuća za odmor plaćaju porez na kuću za odmor u visini od 3,00 kune po metru četvornom korisne površine kuće za odmor, u jednokratnom godišnjem iznosu, u roku od 15 dana od dana dostave rješenja o utvrđivanju poreza.

(2) Korisna površina je ukupna podna površina stana ili druge samostalne prostorije, umanjena za širinu zidova, koji je prekidaju izračunata po standardu obračuna korisnih površina – HRN U C2.100 i HRN ISO 9836;2002.

(3) Korisna površina, u pravilu, izračunava se prema glavnom projekta (koji je sastavni dio građevinske dozvole) ili prema arhitektonskoj snimci izvedenog stanja koji je potvrđen od strane nadležnog tijela.

(4) U slučaju znatnijih odstupanja od projekta iz prethodnog stavka, korisna površina se izračunava prema stvarnom stanju.

Članak 7.

Kućom za odmor u smislu ove Odluke ne smatra se:

• zgrada koja službi za smještaj poljoprivrednih strojeva, oruđa i drugog pribora,

• zgrada, dio zgrade ili stan koji se ne mogu koristiti zbog starosti ili oštećenja.

Članak 8.

Obveznici poreza na kuće za odmor moraju nadležnom tijelu dostaviti podatke o kućama za odmor, koji se odnose na mjesto gdje se nalaze objekti, korisnu površinu, to ostale podatke koji su bitni za utvrđivanje obveze, do 1. travnja godine za koju se utvrđuje porez na kuće za odmor.

Članak 9.

U postupku dokazivanja statusa kuće za odmor, u smislu članka 6. ove Odluke, osim osobne iskaznice, uzimat će se u obzir i sljedeća dokumentacija: putovnica, potvrda o zasnovanom radnom odnosu, izjava o izabranom liječniku, mjesto i vrijeme nastanka troška električne energije, vode, telefona, prijema poštanske pošiljke, mjesto podnošenja porezne prijave, izjave svjedoka, očevid i svi drugi raspoloživi podaci.

IV. POREZ NA POTROŠNJU

Članak 10.

Porez na potrošnju plaća se na potrošnju alkoholnih pića (vinjak, rakija, specijalna vina i žestoka pića), piva i bezalkoholnih pića. Porez na potrošnju plaća se po stopi od 3%.

Članak 11.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Podbablje.

Članak 12.

Porez na potrošnju alkoholnih i bezalkoholnih pića, obveznik poreza plaća na način i u rokovima propisanim Zakonom o porezu na promet proizvoda i usluga.

Osnovicu poreza na potrošnju čini prodajna cijena pića koja se proda u ugostiteljskim objektima.

V. KAZNENE ODREDBE

Članak 13.

Protiv prekršitelja odredbi članka 9. ove Odluke primijenit će se kaznene odredbe iz članka 56. Zakona o lokalnim porezima (»Narodne novine« broj 101/17).

VI. PRIJELAZNE I ZAVRŠNE ODREDBE

Članak 14.

U slučaju nepravovremenog plaćanja obveza utvrđenih ovom odlukom zaračunava se i naplaćuje zakonska zatezna kamata.

Članak 15.

Danom stupanja na snagu ove Odluke prestaje važiti Odluka o općinskim porezima Općine Podbablje (Službeni glasnik Općine Podbablje 01/06).

Članak 16.

Ova će se Odluka objaviti u »Narodnim novinama« i Službenom glasniku Općine Podbablje, a stupa na snagu prvog dana u mjesecu nakon proteka mjeseca u kojem je objavljena u »Narodnim novinama«.

Ova će se odluka dostaviti Ministarstvu financija – Poreznoj upravi radi preuzimanja ovlasti za utvrđivanje i naplatu poreza Općine Podbablje.

Klasa: 410-01/01-18/1
 Urbroj: 2129-05/01-18-1
 Drum, 14. ožujka 2018.

Predsjednik Vijeća
 Danijel Dodig, v. r.